

18.05.2018 г.

**Сиела Норма АД**

*бул. Владимир Вазов 9, София 1510*

*Тел.: + 359 2 903 00 00*

[**http://www.ciela.net**](http://www.ciela.net)

БЕЗПЛАТЕН ДОСТЪП ДО

ОФИЦИАЛЕН РАЗДЕЛ НА ДЪРЖАВЕН ВЕСТНИК

[**http://www.ciela.net/svobodna-zona-darjaven-vestnik**](http://www.ciela.net/svobodna-zona-darjaven-vestnik)

|  |
| --- |
| \*\*\* *"Действието без знание е фатално. Знанието без действие е безполезно."* *Действайте с екипа на "****Сиела****"!*\*\*\* |

НОРМИ

* ***АКЦЕНТИ - Държавен вестник, бр. 40 от 2018 година***

Изменен и допълнен е Законът за "Държавен вестник". Приложения към нормативен акт, включително към международни договори, обнародвани като притурка ще бъдат помествани само на интернет страницата на "Държавен вестник" към броя на вестника, в който е обнародван съответният акт. Обнародването на интернет страницата на "Държавен вестник" ще има същото правно значение, както и обнародването в печатно издание на "Държавен вестник". Промяната е продиктувана основно от огромния брой приложения към Националните рамкови договори за медицинските дейности и за денталните дейности. Тази практика ще осигури висока степен на информираност за лечебните заведения, както и стабилност при прилагането на приложенията.

Обнародвано е Постановление № 71 от 10 май 2018 г. С него се приема Наредба за вида и изискванията за създаването и съхраняването на електронни документи в трудовото досие на работника или служителя. Тя урежда вида на електронните документи, които могат да са част от трудово досие на работника или служителя, изискванията за създаването и изпращането на електронни документи между работника/служителя и работодателя и за удостоверяването на тяхното връчване, както и изискванията за съхраняването на електронните документи, които са част от трудовото досие на работника или служителя.

Обнародвано е Постановление № 72 от 10 май 2018 г. Правителството одобри 100 000 лв. допълнително по бюджета на Министерството на културата. Средствата се осигуряват за продължаване на теренните археологически проучвания на един от най-значимите археологически обекти - Хераклея Синтика в местността Рупите край Петрич. Обектът е разположен на границата между древните области Тракия и Македония. Това е единственият гръко-македонски град в България, изследван археологически. Писмените извори и досегашните археологически данни разкриват етнически силно смесено население в югозападния ъгъл на днешна България с обща платформа - елинската култура.

Изменена и допълнена е Наредба № 20 от 2006 г. Разписват се предпоставките за временно спиране на издадения лиценз за оператор по наземно обслужване, който не предостави годишните си финансови отчети в определен срок. Намалява се административната тежест за икономическите оператори, като отпада изискването за представяне на удостоверения за актуално състояние на търговските дружества.

Изменена и допълнена е Наредба № 1 от 2015 г. Обучението чрез работа представлява специфична форма на обучение, за която прием в училищното образование и обучение се предлага след завършване на основно образование. Прецизирани са отговорностите на страните в партньорството - работодател/и и институция от системата на професионалното образование и обучение, с изключение на центровете за информиране и професионално ориентиране, за организиране или провеждане на обучение чрез работа, както и сроковете във връзка е предприемане на действия по осъществяване на партньорството.

* ***АКЦЕНТИ - Държавен вестник, бр. 41 от 2018 година***

Допълнен е Законът за противодействие на корупцията и за отнемане на незаконно придобитото имущество. Поради големия брой обстоятелства, които трябва да се опишат в декларацията за имущество и интереси за 2017 г., и необходимото време за събиране на информацията, срокът за подаването на декларацията се удължава до 8 юни 2018 г.

Обнародвано е Постановление № 73 от 10 май 2018 г. Правителството отпусна по бюджетите на общините 23 905 144 лв. за работа с деца и ученици от уязвими групи и за кариерно ориентиране и консултиране на ученици. С голяма част от тях се осигурява финансов ресурс за реализиране на по-ефективни мерки за подпомагане на достъпа до образование и предотвратяване на риска от отпадане от системата на предучилищното и училищното образование. С остатъка ще бъдат подпомогнати дейности за кариерно ориентиране на учениците чрез стимулиране развитието на личностните им качества и придобиването на социални компетентности.

Обнародвано е Постановление № 76 от 10 май 2018 г. Кабинетът одобри допълнителни 13,8 милиона лв. за националния абонамент за закупуване на архив и достъп до електронни бази данни, съдържащи пълнотекстови научни списания и публикации, книги и референтни издания, както и за обезпечаване на дейности за насърчаване на научни изследвания чрез финансиране на конкурсен принцип. Целта на финансирането е да бъде гарантиран достъпът на научните организации до наукометричните, реферативните и пълнотекстовите бази данни на издателство Елзевиер (Elsevier), да се осигури финансиране за разработването на програми и организиране на конкурси за насърчаване на фундаменталните и приложните изследвания в системата на висшето образование и науката. От средствата 5,8 милиона лева ще бъдат изразходвани за осигуряване на достъп до информацията в електронната база данни Science Direct, реферативната база данни Scopus и аналитичната платформа SciVal, собственост на издателство Elsevier.

Обнародвано е Постановление № 78 от 14 май 2018 г. Приета е Наредба за критериите и реда за избор на лечебни заведения за болнична помощ, с които Националната здравноосигурителна каса сключва договори. С нормативния акт се регламентират условията и критериите за обективна оценка при избора на лечебни заведения, с които районните здравноосигурителни каси сключват договори в областите, в които броят на леглата за болнично лечение надвишава конкретните потребности от брой легла по видове, определени с Националната здравна карта.

Изменена е Наредбата за единните държавни изисквания за придобиване на висше образование по специалността "Право" и професионална квалификация "Юрист". До учебната 2019/2020 година се отлага влизането в сила на наредбата, която предвижда отпадане на задочната форма на обучение, въвеждане на допълнителни хорариуми за определени дисциплини и откриване на специализирани магистърски програми.

Изменен е Устройственият правилник на областните администрации. От двама на трима се увеличава броят на заместник-областните управители в Софийска област и в област Стара Загора. Промяната е свързана с подобряване на координацията в дейността на областните администрации, необходимостта от активна работа с представители на бизнеса за реализиране на политики на местно равнище, с възлагане на специфични дейности, свързани със стопанисване и управление на язовири и охрана на обекти.

Изменен и допълнен е Правилникът за прилагане на Закона за насърчаване на инвестициите. Инвеститор, който кандидатства за регионална инвестиционна помощ, ще трябва да потвърждава, че през последните две години не е извършвал преместване на предприятието, в което предстои да бъде осъществена първоначалната инвестиция, и да се ангажира да не прави такова преместване за период до две години след приключването на инвестицията. Прецизират се също редът и условията за прилагане на финансовите мерки за изграждане на елементи на довеждаща техническа инфраструктура, за частично възстановяване на извършените разходи за осигуровки и за обучение.

Обнародвана е Наредба № Н-11 от 2 май 2018 г. С нея се уреждат условията и редът за кандидатстване, провеждане на конкурсни изпити, класиране, приемане и зачисляване за обучение в Националния военен университет "Васил Левски" и Висшето военноморско училище "Никола Й. Вапцаров" на граждански лица като курсанти в редовна форма на обучение и на военнослужещи (офицери, притежаващи професионална квалификация по военно дело, офицерски кандидати, сержанти/старшини и войници/матроси) в задочна форма на обучение по специализации от специалност "Организация и управление на военни формирования на тактическо ниво" от регулираната професия "Офицер за тактическо ниво на управление".

АКТУАЛНО

**ПРЕДСТОЯЩО ОБНАРОДВАНЕ В ДЪРЖАВЕН ВЕСТНИК:**

|  |  |  |
| --- | --- | --- |
| Народно събрание | - Закон за изменение и допълнение на Гражданския процесуален кодекс- Закон за изменение и допълнение на Кодекса на труда- Закон за изменение и допълнение на Закона за собствеността и ползването на земеделски земи | Предстоящо обнародване |
| Министерство на земеделието, храните и горите | - Наредба за изменение и допълнение на наредба № 44 от 2006 г. за ветеринаромедицинските изисквания към животновъдните обекти- Наредба за изменение и допълнение на Наредба № 1 от 2015 г. за договорните отношения в сектора на млякото и условията и реда за признаване на организации на производители, техни асоциации и междубраншови организации в сектора на млякото и млечните продукти | Предстоящо обнародване |
| Министерство на здравеопазването | - Наредба № 4 от 16 май 2018 г. за условията и реда за унищожаването, преработването или използването за други цели на лекарствените продукти- Договор за изменение и допълнение на Националния рамков договор за денталните дейности между Националната здравноосигурителна каса и Българския зъболекарски съюз | Предстоящо обнародване |
| Министерство на младежта и спорта | Наредба № 6 от 10 май 2018 г. за реда за лицензиране на спортните организации в Република България | Предстоящо обнародване |

ИНТЕРЕСНО

**18 май**

**Международен ден на музеите**

**Ден на българските зоопаркове**

**Международен ден на ваксината срещу СПИН**

**19 май**

**Световен ден за борба с хепатита**

**20 май**

**Международен ден на метрологията**

**Европейски ден на морето**

**21 май**

**Световен ден за културно развитие**

**Св. равноапостолни Константин и Елена. Празнуват: *Константин и Елена, още Динко, Ели, Елин, Елка, Илона, Койчо, Коста, Костадин, Костадинка, Костадинко, Констанса, Констанца, Кунчо, Ленко***

**22 май**

**Международен ден за биологично разнообразие**

**23 май**

**Световен ден на кръводарителя**

**Световен ден за защита на морските костенурки**

**Празник на Националната разузнавателна служба**

**24 май**

**Европейски ден на парковете**

**Ден на българската просвета и култура и на славянската писменост**

**Св. св. Кирил и Методий. *Професионален празник на учители, учени, ученици и просветни дейци***

ЗАБАВНО

\*\*\*

Адвокат изпратил на наелия го бизнесмен телеграма:

"Делото приключи. Справедливостта възтържествува!"

Бизнесменът тутакси отговорил:

- Веднага да обжалвате решението!

\*\*\*

РЕДАКЦИЯ

Главен редактор: Валентина Савчева

Отговорен редактор: Сузана Георгиева

Безотговорен редактор: Веселин Петров

Електронна поща: [ciela@ciela.com](file:///%5C%5Ccielahq148%5CHelen%5Ctolina%5Cnina_DV_proekti%5Cactual%40ciela.net)

Брой абонати към 5 април 2018 г. - 3385